Állattartással, ebtartással kapcsolatos  ügyek intézése
Jegyzői hatáskörbe tartozó ügyek esetében az állattartással, ebtartással kapcsolatos panaszok kivizsgálása a Polgármesteri Hivatal Hatósági Főosztály – Igazgatási Osztály Általános Igazgatási Csoportja feladatkörébe tartozik.

Vonatkozó  jogszabályok: 

· 2008. évi XLVI. törvény az élelmiszerláncról és hatósági felügyeletről
· 1998. évi XXVIII. törvény az állatok védelméről és kíméletéről (Ávtv.)
· 244/1998 ( XII. 31. ) Kormányrendelet az állatvédelmi bírságról

· 41/2010. (II. 26.) Kormányrendelet a kedvtelésből tartott állatok tartásáról és forgalmazásáról

· 24/2007. (VII.10.) Ök. rendelet az állatok tartásáról
A jegyző, illetve a járási hivatal az állattartót az állat megfelelő és biztonságos elhelyezése, valamint szökésének megakadályozása érdekében meghatározott építési munka elvégzésére kötelezheti.

Ha a jegyző, illetve a járási hivatal az Ávtv. 6-8. §- meghatározott rendelkezések megsértését észleli, illetve ezek megsértése miatt hozzá bejelentés érkezik, köteles haladéktalanul eljárni vagy a hatáskörrel és illetékességgel rendelkező hatóság intézkedését kezdeményezni.

Mezőgazdasági haszonállat tartása önkormányzati rendeletben nem korlátozható, azonban azok tartását magasabb szintű jogszabályok előírásai alapján jegyzőnek, illetve állategészségügyi hatóságnak be kell jelenteni. 

Tartásuk során meg kell tartani az állat-egészségügyi, közegészségügyi, állatjóléti, környezetvédelmi, természetvédelmi valamint helyi építési szabályzatban szereplő előírásokat.
A jogszabály megsértése esetén az állattartó pénzbírsággal sújtható. A bírság alapösszege tizenötezer forint. Azonban az állatvédelmi bírság alapösszege hetvenötezer forint, ha az állatvédelmi bírság kiszabására okot adó jogsértés elszenvedője kedvtelésből tartott állat.
Az Ávtv. előírásai szerint a négy hónaposnál idősebb ebeket traszponderrel (mikrochippel) megjelölve lehet csak tartani. A jelöletlen ebről – amennyiben ennek ténye tudomására jut - a jegyző és a szolgáltató állatorvos köteles jelentést tenni a járási állat-egészségügyi hatóság felé.

Győr Megyei Jogú Város Önkormányzata három évente ebösszeírást tart. Az ebtulajdonosok a korábbi ebösszeírást követően is kötelesek az adatokban bekövetkezett változásokat, szaporulatot, tartás helyének megváltoztatását, elhullást (nyomtatványokat lásd külön a letölthető nyomtatványok közt) írásban bejelenteni.
A kedvtelésből tartott állatot úgy kell tartani, hogy az állat tartása lehetővé tegye annak természetes viselkedését, ugyanakkor a környező lakóközösség kialakult élet- és szokásrendjét tartósan és szükségtelenül ne zavarja.

Zavarás esetén az ebtartó ellen birtokvédelmi eljárás kezdeményezhető, mely eredményeként a zavarás megszüntetésére, az eredeti állapot visszaállítására, végső soron az ebtartás megszüntetésére is kötelezhető az ebtartó.
